Source: https://ficek.sk/ziadost-o-rozvod-manzelstva-14461
Timestamp: 2020-02-23 19:57:20+00:00
Document Index: 7875424

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ']

[2020] Žiadosť o rozvod manželstva | Právna Poradňa
Otázka: Žiadosť o rozvod manželstva
Pekny deň, prosim o radu ako postupovať pri žiadosti o rozvod manželstva. Ak s manželom nefungujeme ako rodina, intimne spolu nežijeme 5 r., nezdielame spoločnu spálňu, hadame sa a mame rozdielne nazory a zaujmy. Spolu financujeme iba náklady na byvanie, energie, najom bytu. Stravu si pre seba a svoju dceru financujem sama zo svojich financ. prostriedkov. Mame spolu jednu plnoletu dceru, ktora ešte študuje a tak potrebuje ešte finančnu pomoc. O rozvode som sa s manželom chcela rozumne dohodnuť, no bez výsledku. Nechce sa rozvadzať, oponuje tym, že si aj tak každý z nás robí čo chce, chodí kam chce. Ja som mala aj priateľa, no keď nemam poriešeny rozvod, nechceli sme pokračovať vo vzťahu. Prosim o radu ako postupovať. Ďakujem
Odpoveď: Žiadosť o rozvod manželstva
Dobrý deň, v zmysle zákona o rodine môže súd manželstvo rozviesť na návrh niektorého z manželov vtedy, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a nemožno očakávať obnovenie manželského spolužitia. Zo skutočností uvedených vo Vašej otázke je možné skonštatovať, že vzťahy medzi vami sú naozaj narušené a trvalo rozvrátené. Návrh treba podať na súd, v ktorého obvode ste mali (máte) s manželom posledné spoločné bydlisko. V návrhu je potrebné uviesť všetky podstatné skutočnosti, ktoré viedli k rozvratu Vášho vzťahu. Odporučil by som Vám kontaktovať právnika, aby Vám pomohol s prípravou návrhu, nakoľko má skúsenosti s prípravou takýchto návrhov. Na základe dobre spracovaného návrhu je vysoko pravdepodobné, že manželstvo súd rozvedie už na prvom pojednávaní, výnimočne i bez pojednávania. V prípade, že máte záujem o vypracovanie návrhu môžete nás kontaktovať prostredníctvom e-mailu uvedeného na našej stránke.
Podotázka: Žiadosť o rozvod manželstva (Rozvod)
Dobrý! Chcela by som sa opýtať či súd má nejakú lehotu na vytýčenie pojednávania od podania návrhu na rozvod. Pýtam sa preto lebo som 16.10.2015 podala návrh a nakoľko sme s manželom nemali spoločné bydlisko súd v Topoľčanoch poslal spis na súd v mieste bydliska manžela. Tam to bolo prijaté 31.12.2015 a doposiaľ neprišla žiadna odpoveď. Manžel sa myslím vyhýba preberaniu zo súdu a aj napriek tomu že má podmienku. Síce neviem ci to jeho nejako môže ohroziť. Manžel sa vrátil z výkonu trestu a na naše dieťa nijako neprispieva a nemá ani žiadny záujem. Dá sa ten rozvod nejako urýchliť? Ďakujem za odpoveď
Odpovedá: Advokát Nitra (odpoveď odoslaná: 02.03.2016)
Dobrý deň, v žiadnom zákone nemá súd upravenú lehotu na vytýčenie termínu pojednávania. Napriek tomu majú súdy v konaniach týkajúcich sa maloletých detí postupovať prednostne. Vo Vašom prípade predpokladám, že sa momentálne snažia odporcovi doručiť Váš návrh na rozvod manželstva na vyjadrenie. Ak je Vám známa skutočnosť, že odporca úmyselne nepreberá poštu, prípadne sa nachádza na inej adrese, než o ktorej má súd vedomosť, môžete im to oznámiť (najlepšie písomne). Vzhľadom na to, že Vám žiadnym spôsobom neprispieva na výživu vášho spoločného dieťaťa, môžete podať na súd návrh na nariadenie predbežného opatrenia. Súd by predbežným opatrením zaviazal odporcu v nevyhnutnej miere prispievať na výživu maloletého. Ak by ani na základe nariadeného predbežného opatrenia neplatil výživné, mohli by ste voči nemu začať exekučné konanie.